Diari Oficial de la Generalitat Valenciana


Sumari del DOGV 3002, del 29-05-1997 (1997/7474)

RESOLUCIÓ de 6 de maig de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri d'Agricultura, Pesca i Alimentació i la Conselleria d'Agricultura i Medi Ambient de la Comunitat Valenciana, relatiu al sistema de controls per a l'aplicació del règim d'ajuda a la producció d'oli d'oliva.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3002

Data del DOGV
:   29-05-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/7474


Data del document
:   06-05-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 6 de maig de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri d'Agricultura, Pesca i Alimentació i la Conselleria d'Agricultura i Medi Ambient de la Comunitat Valenciana, relatiu al sistema de controls per a l'aplicació del règim d'ajuda a la producció d'oli d'oliva.
  
Subscrit, després de la tramitació prèvia reglamentària, entre el Ministeri d'Agricultura, Pesca i Alimentació i la Conselleria d'Agricultura i Medi Ambient de la Comunitat Valenciana, el dia 25 de febrer de 1997, un Conveni de col·laboració relatiu al sistema de controls per a l'aplicació del règim d'ajuda a la producció d'oli d'oliva, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0312/97, i que figura com a annex d'aquesta resolució.
  
  
  
València, 6 de maig de 1997.- La sotssecretària del Secretariat del Govern i Relacions amb les Corts.
  
  
  
  
Conveni de col·laboració entre el Ministeri d'Agricultura, Pesca i Alimentació i la Conselleria d'Agricultura i Medi Ambient de la Comunitat Valenciana, relatiu al sistema de controls per a l'aplicació del règim d'ajuda a la producció d'oli de oliva
  
  
  
Reunits:
  
D'una banda, la Sra. Loyola de Palacio del Valle-Lersundi, ministra d'Agricultura, Pesca i Alimentació, en virtut del Reial Decret 762/1996, de 5 de maig, per delegació del Govern de la Nació, de conformitat amb l'acord del Consell de Ministres de 21 de juliol de 1995 i amb l'article 6.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
D'altra banda, la Sra. Maria Àngels Ramón-Llin i Martínez, consellera d'Agricultura i Medi Ambient de la Comunitat Valenciana, en virtut del Decret 14/1995, de 6 de juliol, del president de la Generalitat Valenciana, i segons Acord del ple del Consell.
  
Es reconeixen recíprocament la competència per atorgar aquest conveni, i amb aquesta finalitat
  
  
Exposen
  
  
Primer
  
En l'article 5 del Reglament (CEE) 136/66, del Consell, de 22 de setembre de 1966, en el qual s'estableix una organització comuna de mercats en el sector de les matèries grasses, s'ha establit un règim d'ajuda a la producció d'oli d'oliva.
  
  
Segon
  
En l'article 14 del Reglament (CEE) 2.261/84, del Consell, on s'adopten les normes generals referents a la concessió de l'ajuda a la producció d'oli d'oliva i a les organitzacions de productors, s'ordena a cada estat membre productor l'aplicació d'un règim de control que garantisca que el producte per al qual s'ha concedit l'ajuda tinga dret al benefici d'aquesta.
  
  
  
Tercer
  
En l'article 1 del Reglament (CEE) 2.262/84, del Consell, on es preveuen mesures especials en el sector de l'oli d'oliva, s'ordena als estats membres productors la creació, d'acord amb el seu ordenament jurídic, d'un organisme específic encarregat de determinades activitats i de la supervisió de les ajudes comunitàries en el sector de l'oli d'oliva, llevat de les restitucions per exportació. El Reglament (CEE) núm. 27/85, de la Comissió, va establir les modalitats d'aplicació del Reglament (CEE) núm. 2.262/84.
  
  
  
Quart
  
A través de la Llei 28/1987, d'11 de desembre, es va aprovar, en compliment del que s'estableix en l'article esmentat, la creació de l'Agència per a l'Oli d'Oliva (des d'ara, AOO), organisme autònom adscrit al Ministeri d'Agricultura, Pesca i Alimentació, de caràcter administratiu amb personalitat jurídica i patrimoni propis, i també pressupost independent, amb les finalitats i funcions que s'estableixen en els reglaments (CEE) 2.262/84 i (CEE) 27/1985.
  
  
  
Cinquè
  
Les comunitats autònomes tenen competència en la gestió de l'ajuda a la producció d'oli d'oliva establida per la Unió Europea.
  
  
  
Sisè
  
L'experiència referent a l'aplicació dels controls que estableix la normativa comunitària en el règim de l'ajuda a la producció d'oli d'oliva fa necessària una coordinació entre les tasques encomanades, per la normativa aplicable, als òrgans de gestió, pagament i control, d'una banda, i a la AOO, d'altra banda.
  
  
D'acord amb l'anterior, ambdues parts subscriuen aquest conveni amb subjecció a les següents
  
  
Clàusules
  
  
Primera. Objecte
  
En aquest conveni s'estableixen les línies essencials de col·laboració entre l'Agència per a l'Oli d'Oliva, organisme autònom del Ministeri d'Agricultura, Pesca i Alimentació, i la Conselleria d'Agricultura i Medi Ambient de la Comunitat Valenciana, a fi d'aplicar un règim de controls que garantisca la correcta aplicació del règim d'ajuda a la producció d'oli d'oliva establit per la Unió Europea.
  
  
Segona. Control documental sobre els oleïcultors associats
  
A l'efecte de la concessió de l'ajuda a la producció d'oli d'oliva, la Comunitat Valenciana verificarà, mitjançant mostrejos, que les organitzacions de productors que ha reconegut han realitzat les comprovacions següents:
  
a) La conformitat de l'expedient presentat per cadascun dels membres amb les obligacions que es contemplen en l'article 3 del Reglament (CEE) 2.261/84 i, en particular, l'existència de la prova de la trituració de les olives en una almàssera autoritzada.
  
  
b) Pel que fa als oleïcultors la producció mitjana dels quals siga almenys de 500 kg d'oli d'oliva per campanya, la correspondència entre les quantitats d'olives triturades i d'oli obtingut que figuren en la sol·licitud, i les que figuren en les proves de trituració.
  
  
c) En el cas de tots els oleïcultors associats, l'equivalència entre el nombre d'oliveres que figuren en la seua declaració de cultiu i el que figura en la sol·licitud d'ajuda.
  
La Comunitat Autònoma requerirà a les organitzacions de productors, quan no es produïsca la correspondència indicada anteriorment, la documentació que s'hi refereix, d'acord amb l'article 8 del Reglament (CEE) núm. 2.261/84.
  
  
Tercera. Control documental sobre els oleïcultors no associats
  
En el caso dels oleïcultors no associats, la Conselleria d'Agricultura i Medi Ambient realitzarà, directament, les comprovacions a què fa referència la clàusula segona.
  
  
Quarta. Controls sobre l'activitat de les OPR i les seues unions
  
La Conselleria d'Agricultura i Medi Ambient comprovarà si les unions han verificat, directament i almenys sobre el 5% dels controls realitzats per les organitzacions de productors, els controls que es contemplen en els apartats A, B i C de la clàusula segona d'aquest conveni.
  
  
Cinquena. Controls que ha de realitzar la comunitat autònoma abans del pagament
  
En cada campanya, i abans de l'aprovació de les sol·licituds d'ajuda a la producció d'oli d'oliva, la Conselleria d'Agricultura i Medi Ambient controlarà:
  
a) La correspondència entre la quantitat d'oli resultant dels parts de producció de les almàsseres autoritzades per aquesta i la indicada en els certificats que s'acompanyen a les sol·licituds d'ajuda.
  
b) La compatibilitat dels rendiments de la producció d'oliva i oli declarada per cada oleïcultor i les dades que conté la seua declaració de cultiu.
  
c) L'exactitud de la declaració de cultiu presentada pel sol·licitant en cas que, en una campanya determinada, la quantitat indicada en la sol·licitud sobrepasse de forma significativa la quantitat sol·licitada en la campanya anterior en la qual la producció és comparable a la de la campanya de què es tracte.
  
  
Sisena. Controls de les condicions de reconeixement i autorització
  
A fi de comprovar que les organitzacions de productors i les seues unions complisquen les condicions exigides i els compromisos adquirits per al seu reconeixement, la Conselleria d'Agricultura i Medi Ambient realitzarà els controls necessaris.
  
  
  
Realitzarà, igualment, les comprovacions necessàries per verificar que les almàsseres complisquen les condicions imposades i els compromisos adquirits per a la seua autorització, a fi d'actuar en el règim de l'ajuda a la producció d'oli d'oliva.
  
  
  
Setena. Noves declaracions de cultiu d'oliverar
  
La Conselleria d'Agricultura i Medi Ambient verificarà, en els casos de presentació de noves declaracions de cultiu d'oliverar pels oleïcultors socis d'una organització de productores, que aquesta:
  
  
a) Ha comprovat els títols o les certificacions cadastrals que emparen la tinença de les parcel·les incloses en la nova declaració, o ha expedit, si de cas hi manca, el certificat previst en la Resolució d'1 de juny de 1992, de la AOO.
  
b) Ha comprovat, igualment, que la superfície d'oliverar de les parcel·les incloses en les noves declaracions no figuren en cap altra declaració de cultiu i es donen d'alta justificadament (en donar-se de baixa en una altra declaració, existència de documents que acrediten la condició d'oliverar, etc.).
  
c) Ha enviat, finalment, abans del 31 de desembre de la campanya de què es tracte, les declaracions de cultiu presentades pels oleïcultors associats abans del 30 de novembre anterior, acompanyades del corresponent suport informàtic, en el qual caldrà reflectir, necessàriament, les dades de cada parcel·la, amb inclusió de la identificació cadastral.
  
En el cas dels oleïcultors no associats, les comprovacions a què fan referència els epígrafs A i B els realitzarà directament la comunitat autònoma.
  
  
Vuitena. Controls que ha de realitzar l'Agència per a l'Oli d'Oliva
  
A fi de garantir la correcta aplicació de la normativa comunitària en el sector de l'oli d'oliva, la AOO, d'acord amb el programa d'activitats contemplat en l'apartat 4 de l'article 1 del Reglament (CEE) 2.262/84, realitzarà els controls següents:
  
a) Comprovar que les activitats de les organitzacions de productors i de les seues unions de la comunitat autònoma s'atenen al Reglament (CEE) 2.261/84.
  
b) Comprovar, respecte de les ajudes concedides, l'exactitud de les dades que figuren en les declaracions de cultiu i en les sol·licituds d'ajuda, mitjançant controls in situ i administratius d'un percentatge representatiu d'oleïcultors de la comunitat autònoma.
  
  
c) Controlar les almàsseres autoritzades. Amb aquesta finalitat, durant cada campanya i, en particular, durant el període de trituració, la AOO controlarà sobre el terreny l'activitat i la comptabilitat d'existències de les almàsseres autoritzades per la comunitat autònoma.
  
d) Recollir, comprovar i elaborar, en l'àmbit nacional, les dades necessàries per fixar els rendiments a què fa referència l'article 18 del Reglament (CEE) 2.261/84.
  
e) Aquelles altres previstes en la reglamentació comunitària i nacional.
  
Novena. Informació de l'Agència per a l'Oli d'Oliva
  
La AOO facilitarà a la Conselleria d'Agricultura i Medi Ambient tota la informació de què dispose i que resulte necessària per a la realització dels controls que s'estableixen en el règim de l'ajuda a la producció d'oli d'oliva. En particular, la AOO subministrarà a la Conselleria d'Agricultura i Medi Ambient la informació que posseïsca referent a:
  
a) Oleïcultors que hagen presentat declaració de cultiu d'oliverar a la comunitat autònoma i en una altra o altres comunitats autònomes.
  
b) Oleïcultors que hagen presentat declaració de cultiu d'oliverar a la comunitat autònoma, en les quals s'haja detectat la inclusió de parcel·les que figuren també en altra o altres declaracions de cultiu presentades davant la mateixa comunitat autònoma, sempre que la suma de les superfícies declarades supere les dades cadastrals.
  
  
c) Oleïcultors de la comunitat autònoma que hagen presentat sol·licitud d'ajuda a la producció d'oli d'oliva en aquesta comunitat autònoma i en una altra o altres comunitats autònomes, amb especificació de les diferents quantitats d'oli, per comunitat, per a les quals li va ser reconeguda l'ajuda en les dues campanyes anteriors.
  
  
d) Dades referents a la producció d'oli de les almàsseres de la comunitat autònoma, d'acord amb les anotacions practicades en els registres de la comptabilitat d'existències d'aquestes.
  
e) Mensualment, previsió relativa als controls que ha de realitzar la AOO en l'àmbit de la comunitat autònoma, a fi que puguen assistir-hi funcionaris de la comunitat autònoma.
  
  
f) Trimestralment, resultats dels controls practicats per la AOO sobre els oleïcultors, almàsseres, organitzacions de productors i unions d'organitzacions de la comunitat autònoma.
  
  
Deu. Informació de la comunitat autònoma
  
Por la seua part, la comunitat autònoma, a través de la Conselleria d'Agricultura i Medi Ambient, facilitarà a la AOO tota la informació de què dispose i que resulte necessària per a la realització dels controls establits en el règim de l'ajuda a la producció d'oli d'oliva. En particular, la comunitat autònoma subministrarà a la AOO la informació que posseïsca referent a:
  
a) Les incidències que s'hagen advertit com a conseqüència dels controls establits en les clàusules segona a setena d'aquest conveni.
  
b) Les dades que calguen per a la fixació, en l'àmbit de cada comunitat autònoma, dels rendiments als quals es fa referència en l'article 18 del Reglament (CEE) 2.261/84.
  
c) Programació dels controls que ha de realitzar la Conselleria d'Agricultura i Medi Ambient per a la campanya oleícola, que caldrà enviar abans de l'1 de novembre de la campanya a què es referisca.
  
d) Trimestralment, resultats dels controls practicats per la Conselleria d'Agricultura i Medi Ambient sobre els oleïcultors, almàsseres, organitzacions de productors i unions establits al seu territori.
  
  
  
Onze. Documentació que ha d'enviar la comunitat autònoma a l'Agència per a l'Oli d'Oliva
  
Amb independència de la tramesa d'informació que s'estableix en la clàusula deu, la comunitat autònoma enviarà a la AOO:
  
  
a) En cada campanya, la relació dels oleïcultors la producció mitjana dels quals siga inferior a 500 kg d'oli. Aquesta s'enviarà també durant els quinze dies naturals següents a la data de la seua determinació en la forma que es disposa en l'article 2 del Reglament (CEE) 2.261/84.
  
b) Les relacions certificades, segons el model de l'annex I, de les sol·licituds d'ajuda a la producció, o del seu avançament, que hagen sigut presentades davant la comunitat autònoma i tramitades per al pagament, en els suports magnètics amb les característiques que figuren en l'annex II. Aquestes s'enviaran també durant els quinze dies naturals següents a la data de tramitació per al pagament.
  
c) Abans del 28 de febrer de cada campanya, l'exemplar destinat al Registre Oleícola Espanyol de les noves declaracions de cultiu que hagen sigut presentades pels oleïcultors abans del 30 de novembre anterior.
  
  
Dotze. Resolució de les propostes de l'Agència per a l'Oli d'Oliva
  
Atesos els resultats dels controls, la AOO enviarà, per a la seua resolució per la comunitat autònoma, les seues propostes, a fi que prenga les mesures d'actuació legalment previstes. Amb aquesta finalitat, la AOO enviarà a la comunitat autònoma la documentació necessària.
  
  
Tretze. Òrgans de la comunitat autònoma
  
La Conselleria d'Agricultura i Medi Ambient designa la Direcció General de Produccions, Mercats i Pesca com a unitat responsable de les relacions amb la AOO.
  
  
Catorze. Jurisdicció
  
Les qüestions litigioses que puguen sorgir en la interpretació i compliment d'aquest conveni seran de coneixement i competència de l'ordre jurisdiccional contenciós administratiu, d'acord amb la Llei Reguladora d'aquesta jurisdicció, de 27 de desembre de 1956, en la redacció vigent.
  
  
Quinze. Duració i efectes del conveni
  
La duració d'aquest conveni arribarà al final de la campanya oleícola 1997/98, i es prorrogarà per acord exprés de les parts, abans de l'expiració de la vigència.
  
Aquest conveni tindrà efectes des del dia de la signatura.
  
  
Setze. Publicació
  
Aquest conveni, que serà comunicat al Senat, es publicarà en el Boletín Oficial del Estado i en el Diari Oficial de la Generalitat Valenciana.
  
I en prova de conformitat, i per a constància del que s'ha convingut, se signa aquest conveni per duplicat a Madrid, el 25 de febrer de 1997.
  
  
La ministra d'Agricultura, Pesca i Alimentació: Loyola de Palacio del Valle-Lersundi.
  
La consellera d'Agricultura i Medi Ambient: Maria Àngels Ramón-Llín i Martínez.